KIRJALLINEN KYSYMYS E-1534/01 esittäjä(t): Ioannis Souladakis (PSE) neuvostolle. Libanonin hamppu- ja oopiumviljelmien torjuminen.



Virallinen lehti nro 081 E , 04/04/2002 s. 0035 - 0036



KIRJALLINEN KYSYMYS E-1534/01 esittäjä(t): Ioannis Souladakis (PSE) neuvostolle (7. kesäkuuta 2001) Aihe: Libanonin hamppu- ja oopiumviljelmien torjuminen Kansainvälisessä lehdistössä julkaistujen tietojen mukaan eräs Libanonin pitkäaikaisen sisällissodan seurauksista oli maatilojen korvaaminen laittomilla hamppu- ja oopiumviljelmillä. Libanonille tähän mennessä maatalouden tervehdyttämiseen ja kehittämiseen myönnetty tuki, jossa kielletään nimenomaisesti huumekauppaan sidoksissa olevat viljelmät, ei ole tuottanut odotettuja tuloksia. Näissä lehdistötiedoissa viitataan Yhdysvaltojen myöntämään tukeen, mutta ei mainita lainkaan Euroopan unionin asiaan liittyviä toimia. Kun otetaan huomioon, että huumekaupan torjunta ja eurooppalaisen yhteiskunnan suojeleminen tältä vitsaukselta on erittäin tärkeää, kysyn seuraavaa: 1. Mitä Libanonille suunnattuja konkreettisia tukiohjelmia Euroopan unionin neuvosto toteuttaa? 2. Harkitseeko neuvosto Libanonin hamppu- ja oopiumviljelmien torjumiseen sekä maatalouden vahvistamiseen tähtäävien ohjelmien rahoittamista ja jos harkitsee, mitä nämä ohjelmat ovat? 3. Voiko neuvosto toimittaa minulle tietoja Libanonille Meda-ohjelman kautta myönnetystä rahoituksesta? 4. Onko toimittu yhteistyössä Libanonin syyttäjäviranomaisten kanssa laittomien viljelmien ja huumeita välittävien verkostojen torjumiseksi? Vastaus (26. marraskuuta 2001) 1. Amsterdamin sopimuksen tultua voimaan ja Feirassa 19. ja 20. kesäkuuta 2000 pidetyn Eurooppa-neuvoston hyväksyttyä Välimeren aluetta koskevan yhteisen strategian neuvosto hyväksyi toukokuussa 2001 lisäyksen vuoden 1995 EU:n ja Libanonin välisen EuroVälimeri-assosiaatiosopimuksen neuvotteluohjeisiin. Tässä lisäyksessä viitataan yhteistyön vahvistamiseen oikeus- ja sisäasioiden aloilla, myös laittomien huumausaineiden osalta. 2. Neuvotteluohjeisiin tehdyn lisäyksen mukaan osapuolet tekevät toimivaltansa rajoissa yhteistyötä varmistaakseen, että niiden huumausaineita koskeva lähestymistapa on tasapainoinen ja yhtenäistetty. Alan politiikalla ja toimilla olisi osapuolten mielestä pyrittävä vähentämään laittomien huumausaineiden tarjontaa, kauppaa ja kysyntää ja varmistamaan huumausaineiden kemiallisten esiasteiden tehokkaampi valvonta. Näiden tavoitteiden saavuttamiseksi osapuolet sopivat kyseisillä säännöksillä tarvittavista yhteistyömenetelmistä. Toteutettavat toimet perustuvat yhdessä sovittuihin, vuonna 1998 pidetyn YK:n yleiskokouksen erityisistunnon linjaa noudatteleviin periaatteisiin. Osapuolten väliseen yhteistyöhön aiotaan myös sisällyttää teknistä ja hallinnollista apua erityisesti seuraavilla aloilla: kansallisten lainsäädäntöehdotusten ja politiikkojen muotoilu, toimielinten ja tiedotuskeskusten perustaminen, henkilöstön koulutus, huumausaineisiin liittyvä tutkimus ja huumausaineiden laittomassa valmistuksessa käytettyjen kemiallisten esiasteiden väärinkäytön estäminen. Osapuolet voivat sopia sisällyttävänsä yhteistyöhön myös muita aloja. 3. Arvoisan parlamentin jäsenen kysymys Meda-ohjelman kautta Libanonille myönnetystä rahoituksesta kannabiksen ja oopiumin viljelyn torjumiseen kuuluu Euroopan komission toimialaan.